L'Ajuntament rep a l'equip femení del Club Morvedre Triatló després del seu bronze en el campionat nacional de La Nucia
02 de juny 2021

![Imagen 1](/media/u2cfw1hr/c_duatlon1.jpg)![Imagen 2](/media/opxgkt1u/c_duatlon2.jpg)

L'equip femení del Club Morvedre Triatló ha visitat este dimecres l'Ajuntament, on ha sigut rebut per l'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, després de l'èxit aconseguit en el Campionat d'Espanya de Duatló, celebrat el mes passat a La Nucia i en el qual van aconseguir la medalla de bronze per equips en la modalitat 2x2.

  

Lorena Martín, Irene Huguet, Vanesa Iglesias, Marta Gómez, Mar Navarro i Carmen Alfonso són les components d'este combinat que va posar a l'entitat saguntina en el tercer lloc del podi de la competició nacional que va tindre lloc en la localitat alacantina i al qual hui s'ha honorat per part del consistori en reconeixement i agraïment per portar el nom del municipi pel cap alt en l'àmbit de la seua disciplina esportiva.

  

L'alcalde de Sagunt, Darío Moreno, ha donat l'enhorabona en nom de l'Ajuntament i del municipi a les integrants del grup que han acudit a la recepció en representació de la resta del club. Segons els ha indicat el primer edil, el seu recent èxit els convertix en «**un referent de la ciutat**».

  

«**Hi ha molta gent ara mateix mirant-vos com un cas d'èxit i això és una cosa molt positiva, és un element d'alegria per a tots i totes**», ha afirmat Moreno, que també ha destacat la dimensió social d'esta mena d'assoliments en temps com els que s'estan vivint actualment: «**Va bastant més enllà, tots estos èxits són motiu de felicitat i tenen un impacte positiu. Són una alegria que explicar-li a la ciutadania, que gent de la nostra ciutat aconseguix arribar molt lluny en este àmbit**».

  

A més, l'alcalde ha valorat la capacitat de «**generar valors que són positius per a la ciutadania**» com la salut, el treball en equip o l'esportivitat i ha subratllat especialment que el cas particular del conjunt femení del Club Morvedre Triatló «**ajuda també a reduir la bretxa de gènere en l'esport, que continua existint**», i ha agraït en este sentit el compromís que demostra l'entitat amb la igualtat.

  

Per part seua, el regidor d'Esports, Javier Timón, ha felicitat també les esportistes i els ha donat l'enhorabona per l'assoliment aconseguit, al mateix temps que les ha animades a continuar lluitant per aconseguir les seues metes.

  

«**El Club Morvedre Triatló hui torna a mostrar-nos el magnífic treball que realitza. Ens fa especial il·lusió no sols per l'assoliment aconseguit, sinó també pel que suposa per a la promoció de l'esport femení**», ha manifestat Timón, qui ha afegit que a pesar que «**l'esport femení gaudeix de bona salut**» en el municipi continua sent necessari «**que sorgisquen nous referents en diferents disciplines esportives que servisquen d'exemple a totes eixes xiquetes que practiquen o s'estan plantejant practicar espor**t».

  

«**En este sentit vosaltres sou una bona mostra d'esforç, constància i superació en una època plena de dificultats particularment per a la pràctica esportiva**», ha puntualitzat el regidor.

  

Per part del Club Morvedre Triatló, i en representació de la resta de les seues companyes, Irene Huguet ha declarat que el seu pas per la competició «**va ser una experiència genial**» des del principi. «**Estem totes súper contentes del que hem pogut aconseguir**», comentava al mateix temps que explicava que este èxit és el resultat de l'esforç i constància a l'hora d'entrenar per part de totes elles.

  

«**M'agradaria que això fora un exemple per a altres xiques i promoure-ho a xiquetes més xicotetes o gent més major que es puga iniciar en açò**», ha desitjat l'atleta, que ha agraït també a l'Ajuntament de Sagunt la cessió a l'entitat de les instal·lacions en les quals es preparen.

  

  

![Imagen sin texto alternativo.](/media/rsfffbyn/c_duatlon3.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-rep-a-l-equip-femeni-del-club-morvedre-triatlo-despres-del-seu-bronze-en-el-campionat-nacional-de-la-nucia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-rep-a-l-equip-femeni-del-club-morvedre-triatlo-despres-del-seu-bronze-en-el-campionat-nacional-de-la-nucia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-rep-a-l-equip-femeni-del-club-morvedre-triatlo-despres-del-seu-bronze-en-el-campionat-nacional-de-la-nucia/ "Linked In")
*   [](mailto:?body=https://aytosagunto.es/va/actualitat/l-ajuntament-rep-a-l-equip-femeni-del-club-morvedre-triatlo-despres-del-seu-bronze-en-el-campionat-nacional-de-la-nucia/)